Ընկերության ներկայացուցիչները պարբերաբար տարբեր ամբիոններից հայտարարում են, որ Եղվարդում չի կառուցվում նավթավերամշակման գործարան, այլ՝ նավթամթերքի վերամշակման գործարան: Ի սկզբանե այս կետը մշտապես հանդիսանում է շփոթմունքի պատճառ, որի հիմնական «հեղինակն» ընկերությունն է: Փաստացի հանրությունն այդպես էլ հստակ չտեղեկացվեց, թե ի վերջո ի՞նչ գործարան է կառուցվում Եղվարդում, քանի որ չներկայացվեցին ո՛չ արտադրական գործընթացի մասին պատշաճ տեղեկություններ, ո՛չ թափոնների առկայության կամ դրանց բացակայության մասին գիտական ապացույցներ: Ընկերությունն այդպես էլ հանրությանը մատչելի եղանակով չներկայացրեց գործունեության ամբողջական նախագիծը, գործողությունների ծրագիրը և այլ անհրաժեշտ փաստաթղթեր: